Australiese hospitaal verklaar per ongeluk 200 mense dood
JY LEES NOU Australiese hospitaal verklaar per ongeluk 200 mense dood
’n Australiese hospitaal het Donderdag “onvoorwaardelik” verskoning gevra nadat hulle notas gestuur het na die dokters van meer as 200 pasiënte wat sê hulle is dood pleks dat dit lees hulle is ontslaan.
Die Austin-hospitaal in Melbourne se fout is binne ure agtergekom en die dokters is gekontak, maar nie voor minstens en ’n pasiënt se familielid gebel het om medelye te betoon nie, het die koerant Herald Sun berig.
Austin Health, wat die hospitaal bedryf, het gesê die kennisgewings (wat op 30 Julie uitgestuur is) is die gevolg van ’n “menslike fout” nadat die veranderinge op ’n doodkennisgewingsjabloon op dié van ’n standaard ontslagkennisgewingsjabloon gestoor is.
“Nadat hulle die fout Woensdagoggend agtergekom het, het die Austin-hospitaal onmiddellik die betrokke dokters gekontak,” het die Austin Health-woordvoerder Taryn Sheehy in ’n verklaring gesê.
“Ons vra nederig verskoning aan die geaffekteerde klinieke, wat meestal begrip vir die fout gehad het.”
Sy het bygevoeg pasiëntsorg is nie geraak nie, maar die president van die Australiese Mediese Vereniging se tak in Victoria, Tony Bartone, het gesê die fout is onaanvaarbaar.
“IT-probleme moet pasiëntsorg of vertroue in Victoria se gesondheidstelsel ondermyn nie,” het hy in ’n verklaring gesê.
“Baie van hierdie dokters ken hul pasiënte en hul familie al lank.
“Dit sou ontstellend gewees het om so ’n faks te ontvang, veral rakende die onverwagte dood van kinders en tieners.”